张嵲
闽中早春
愁见繁云贴死灰，骤喜春从天际回。
晴云流烂满峰起，潋滟陂塘泉脉来。
春归欲验将何许，柳腰杏颊知春处。
出门矫首望四郊，满目都无故园树。
暖景犹疑是故园，纷红糅白终萧然。
黄茅不受春色染，化工无地施妖妍。
老夫此时三叹息，晴霭暄风总轻掷。
缘冈绕涧试幽寻，好鸟一声山桂碧。
却忆当年汉水边，花光柳色媚晴天。
江头醉罢日将落，芊眠草色生长烟。
只今春事知何有，伤心万里空回首。
中原但有骨如麻，杜曲应无花似酒。
我今流落荒山隈，秋蓬作鬓心摧颓。
逢花政恐被花恼，幸兹寂寞无狂媒。
闭门睡足高舂后，炉烟一炷消清昼。